b'\n_START_ARTICLE_\n\xc5\xbdivo srebro\n_START_SECTION_\nFizikalne lastnosti\n_START_PARAGRAPH_\n\xc5\xbdivo srebro je te\xc5\xbeka, srebrno bela kovina. V primerjavi z drugimi kovinami je slab prevodnik toplote, toda dober prevodnik elektri\xc4\x8dnega toka. Za prehodno kovino ima izjemno nizko tali\xc5\xa1\xc4\x8de. Popolna razlaga te lastnosti zahteva globok poseg v kvantno fiziko, na kratko pa se lahko razlo\xc5\xbei z elektronsko strukturo atoma. \xc5\xbdivo srebro ima zapolnjene vse razpolo\xc5\xbeljive 1s, 2s, 2p, 3s, 3p, 3d, 4s, 4p, 4d, 4f, 5s, 5p, 5d in 6s podorbitale. Tak\xc5\xa1na elektronska struktura se mo\xc4\x8dno upira odcepitvi elektrona in daje \xc5\xbeivemu srebru lastnosti, podobne lastnostim \xc5\xbelahtnih plinov. Vezi med atomi so zato \xc5\xa1ibke in kovina se zlahka tali. Stabilnost orbitale 6s je posledica zapolnjene orbitale 4f. Orbitala f slabo zaslanja naboj jedra, kar pove\xc4\x8da privla\xc4\x8dno Coulombovo interakcijo med orbitalo 6s in jedrom (glej: Lantanoidna kontrakcija). Nezapolnjene notranje orbitale f imajo za posledico nekoliko vi\xc5\xa1ji tali\xc5\xa1\xc4\x8di kadmija in cinka, \xc4\x8deprav sta tali\xc5\xa1\xc4\x8di \xc5\xa1e vedno nizki, in njuni nenavadno nizki vreli\xc5\xa1\xc4\x8di. Kovine, kot je na primer zlato, imajo na 6s orbitali po en elektron manj kot \xc5\xbeivo srebro. Njihovi elektroni se zato mnogo la\xc5\xbee odcepijo in delijo z drugimi atomi zlata in tvorijo relativno mo\xc4\x8dne kovinske vezi.\n_START_SECTION_\nKemijske lastnosti\n_START_PARAGRAPH_\n\xc5\xbdivo srebro ne reagira z ve\xc4\x8dino kislin, na primer z razred\xc4\x8deno \xc5\xbeveplovo kislino. Topno je v  oksidirajo\xc4\x8dih kislinah, na primer v koncentrirani \xc5\xbeveplovi in du\xc5\xa1ikovi kislini ter zlatotopki, pri \xc4\x8demer nastajajo sulfati, nitrati in kloridi. Podobno kot srebro reagira z atmosferskim vodikovim sulfidom. Reagira celo s trdnim elementarnom \xc5\xbeveplom, kar se izkori\xc5\xa1\xc4\x8da za absorbcijo \xc5\xbeivosrebrovih par iz zraka. Za odstranjevanje razlitega \xc5\xbeivega srebra se kot absorbcijsko sredstvo uporabljata aktivirano oglje in cinkov prah.\n_START_SECTION_\nAmalgami\n_START_PARAGRAPH_\n\xc5\xbdivo srebro raztaplja zlato, cink in mnoge druge kovine in tvori amalgame (iz starolatinskega amalgama \xe2\x80\x93 zlitina z \xc5\xbeivim srebrom), ki so jih uporabljali \xc5\xbee leta 500 pr. n. \xc5\xa1t.. \xc5\xbdelezo je izjema, zato se za shranjevanje \xc5\xbeivega srebra uporabljajo \xc5\xbeelezne steklenice. Med kovine, ki ne tvorijo amalgamov, spadajo tudi tantal, volfram in platina. Natrijev amalgam je pogosto redukcijsko sredstvo v organskih sintezah. Uporablja se tudi v visokotla\xc4\x8dnih natrijevih \xc5\xbearnicah.  _NEWLINE_Amalgam tvori tudi s \xc4\x8distim aluminijem. Ker amalgam reagira s kisikom iz zraka in tvori aluminijev oksid, \xc5\xbee majhne koli\xc4\x8dine \xc5\xbeivega srebra korodirajo aluminij. \xc5\xbdivega srebra se zato praviloma ne sme preva\xc5\xbeati z letali.\n_START_SECTION_\nIzotopi\n_START_PARAGRAPH_\n\xc5\xbdivo srebro ima sedem stabilnih izotopov, med katerimi je najpogostej\xc5\xa1i \xc2\xb2\xe2\x81\xb0\xc2\xb2Hg (29,86\xc2\xa0%). Najdalj\xc5\xa1i \xc5\xbeivljenjski dobi imata izotopa  \xc2\xb9\xe2\x81\xb9\xe2\x81\xb4Hg  in \xc2\xb2\xe2\x81\xb0\xc2\xb3Hg z razpolovnima \xc4\x8dasoma 444 let in 46,612 dni. Ve\xc4\x8dina ostalih izotopov ima razpolovne \xc4\x8dase manj\xc5\xa1e od enega dneva. Najpogosteje se preu\xc4\x8dujeta JMR-aktivni jedri  izotopov \xc2\xb9\xe2\x81\xb9\xe2\x81\xb9Hg in  \xc2\xb2\xe2\x81\xb0\xc2\xb9Hg, ki imata spina \xc2\xbd oziroma \xe2\x85\x94.\n_START_SECTION_\nZgodovina\n_START_PARAGRAPH_\n\xc5\xbdivo srebro so odkrili v egip\xc4\x8danskih grobnicah iz leta 1500 pr. n. \xc5\xa1t._NEWLINE_Na Kitajskem in v Tibetu je veljalo prepri\xc4\x8danje, da \xc5\xbeivo srebro podalj\xc5\xa1uje \xc5\xbeivljenje, celi zlome in na splo\xc5\xa1no pripomore k bolj\xc5\xa1emu zdravju, \xc4\x8deprav v resnici povzro\xc4\x8da resne zdravstvene te\xc5\xbeave. Kitajski cesar Q\xc3\xadn Sh\xc7\x90 Hu\xc3\xa1ng D\xc3\xac, katerega so domnevno pokopali v grobnico z maketo dr\xc5\xbeave, kateri je vladal, in rekami iz \xc5\xbeivega srebra, je umrl zaradi napitka iz \xc5\xbeivega srebra in upra\xc5\xa1enega \xc5\xbeada, ki so mu ga predpisali njegovi alkimisti, da bi mu dali ve\xc4\x8dno \xc5\xbeivljenje. Napitek je povzro\xc4\x8dil akutno zastrupitev, odpoved jeter in mo\xc5\xbegansko smrt. _NEWLINE_Anti\xc4\x8dni Grki so uporabljali \xc5\xbeivo srebro v mazilih za rane. Egip\xc4\x8dani in Rimljani so ga uporabljali v kozmetiki, ki je v\xc4\x8dasih iznakazila obraz. V Lamanaju, neko\xc4\x8d najve\xc4\x8djem mestu majevske civilizacije, so pod plo\xc5\xa1\xc4\x8do, ki ozna\xc4\x8duje sredino stadiona za igro z \xc5\xbeogo, odkrili obredno posodo z \xc5\xbeivim srebrom.  _NEWLINE_Alkimisti so bili prepri\xc4\x8dani, da je \xc5\xbeivo srebro Prima materia - prasnov, iz katere so nastale vse kovine. Verjeli so, da se s spreminjanjem kakovosti in vsebnosti \xc5\xbevepla v \xc5\xbeivem srebru lahko izdela katera koli kovina. Naj\xc4\x8distej\xc5\xa1a kovina je bila zlato, zato je bil glavni cilj mnogih alkimistov odkriti na\xc4\x8din, kako z \xc5\xbeivim srebrom pretvoriti manj \xc5\xbelahtne ali osnovne kovine v zlato._NEWLINE_Sodobni kemijski simbol za \xc5\xbeivo srebro Hg izhaja iz njegovega latiniziranega gr\xc5\xa1kega imena \xce\x8e\xce\xb4\xcf\x81\xce\xb1\xcf\x81\xce\xb3\xcf\x85\xcf\x81\xce\xbf\xcf\x82: hydrargyros, kar v dobesednem prevodu pomeni srebrna voda. Alkimisti\xc4\x8dni simbol  \xe2\x98\xbf  je dobil po rimskem bogu Merkurju, ki je bil znan po svoji hitrosti in mobilnosti. Z \xc5\xbeivim srebrom je povezan tudi indijski izraz za alkimijo Rasav\xc4\x81tam, ki pomeni \xc5\xbeivosrebrna pot.  _NEWLINE_Najbolj znani rudniki \xc5\xbeivega srebra so (bili) Almad\xc3\xa9n v ju\xc5\xbeni \xc5\xa0paniji, zaprt leta 2000 zaradi velikega padca cene \xc5\xbeivega srebra na svetovnem trgu, Monte Amiata  v srednji Italiji in Idrija, zaprt v 1980. letih zaradi istega razloga kot Almad\xc3\xa9n.\n_START_SECTION_\nKemija\n_START_PARAGRAPH_\n\xc5\xbdivo srebro ima dve glavni oksidacijski stanji: I in II. Obstajajo tudi vi\xc5\xa1ja oksidacijska stanja, ki niso pomembna. Poznan je na primer \xc5\xbeivosrebrov(IV) fluorid HgF\xe2\x82\x84, ki je obstojen samo v posebnih pogojih.\n_START_SECTION_\nSpojine Hg(I)\n_START_PARAGRAPH_\nZa razliko od svojih la\xc5\xbejih sosedov kadmija in cinka, \xc5\xbeivo srebro tvori enostavne stabilne spojine z vezmi kovina-kovina. \xc5\xbdivosrebrove(I) spojine so diamagnetne in tvorijo dimerni kation Hg\xe2\x82\x82\xc2\xb2\xe2\x81\xba. Mednje spadata klorid in nitrat. Kompleksiranje spojin Hg(I) z mo\xc4\x8dnimi ligandi, kot sta na primer sulfid in cianid,  povzro\xc4\x8di disproporcionacijo Hg\xe2\x81\xba v Hg\xc2\xb2\xe2\x81\xba in elementarno Hg. Hg(I) klorid HgCl je brezbarvna trdna snov kalomel. Njegova prava formula je Hg\xe2\x82\x82Cl\xe2\x82\x82 oziroma Cl-Hg-Hg-Cl in je standardna elektroda v elektrokemiji. Kalomel reagira s klorom in tvori \xc5\xbeivosrebrov(II) klorid HgCl\xe2\x82\x82, ki je odporen proti nadaljnji oksidaciji. _NEWLINE_Zaradi tendence, da se ve\xc5\xbee sam s seboj, \xc5\xbeivo srebro tvori polikatione, ki so zgrajeni iz linearnih verig  z \xc5\xbeivosrebrovimi centri, pokritimi s potitivnim nabojem. Tak\xc5\xa1en je na primer Hg\xe2\x82\x83\xc2\xb2\xe2\x81\xba(AsF\xe2\x82\x86\xe2\x80\x93)\xe2\x82\x82.\n_START_SECTION_\nSpojine Hg(II)\n_START_PARAGRAPH_\nHg(II) je najpogostej\xc5\xa1e oksidacijsko stanje \xc5\xbeivega srebra. V tem stanju tvori vse \xc5\xa1tiri halogenide. Kompleksi s halogeni imajo linearno koordinacijsko geometrijo, podobno kompleksom Ag(I), kompleksi z drugimi ligandi pa tetraedri\xc4\x8dno. Najbolj poznana spojina je HgCl\xe2\x82\x82, bela snov, ki zlahka sublimira in tvori obi\xc4\x8dajno tetraedri\xc4\x8dne koordinacijske komplekse. Tak\xc5\xa1en je na promer HgCl\xe2\x82\x842\xe2\x80\x93._NEWLINE_Glavni \xc5\xbeivosrebrov(II) oksid je HgO, ki nastaja pri dolgotrajni izpostavljenosti \xc5\xbeivega srebra na zraku pri povi\xc5\xa1ani temperaturi. Pri temperaturi okoli 400\xc2\xa0\xc2\xb0C se smer reakcije obrne. Reakcijo je uporabil Priestly za sintezo \xc4\x8distega kisika. \xc5\xbdivosrebrovi hidroksidi so \xc5\xa1ibki, tako kot hidroksidi sosedov zlata in srebra._NEWLINE_Z vi\xc5\xa1jimi halkogeni tvori \xc5\xbeivo srebro zelo stabilne spojine. Najpomembnej\xc5\xa1i je sulfid HgS, ki se v naravi pojavlja kot cinabarit in bleste\xc4\x8d pigment cinober. HgS, podobno kot ZnS, kristalizira v dveh oblikah: rde\xc4\x8di kubi\xc4\x8dni in \xc4\x8drni sfaleritni obliki.  Poznana sta tudi selenid HgSe in telurid HgTe in me\xc5\xa1ana \xc5\xbeivosrebrov kadmijev telurid in \xc5\xbeivosrebrov zinkov telurid, ki sta polprevodnika, uporabna kot detektorja infra rde\xc4\x8de svetlobe.  _NEWLINE_Hg(II) soli tvorijo razli\xc4\x8dne komplekse z amonijakom. Mednje spada Millionova baza (Hg\xe2\x82\x82N\xe2\x81\xba), linearni polimer soli (HgNH\xe2\x82\x82\xe2\x81\xba)\xe2\x82\x99 in \xc2\xbbtaljivi beli precipitat\xc2\xab\xc2\xa0ali [Hg(NH\xe2\x82\x83)\xe2\x82\x82]Cl\xe2\x82\x82.Kalijev tetrajodomerkurat(II) (HgI\xe2\x82\x842\xe2\x80\x93) je poznan kot Nesslerjev reagent, ki se ob\xc4\x8dasno \xc5\xa1e uporablja za detekcijo amonijaka, s katerim daje temno modro sol Millionove baze.  _NEWLINE_\xc5\xbdivosrebrov fulminat se uporablja kot inicijalni eksploziv.\n_START_SECTION_\nSpojine Hg(IV)\n_START_PARAGRAPH_\nHg(IV) je najmanj pogosto oksidacijsko stanje \xc5\xbeivega srebra. Edina poznana spojina je Hg(IV) fluorid HgF\xe2\x82\x84.\n_START_SECTION_\n\xc5\xbdivosrebrove organske spojine\n_START_PARAGRAPH_\n\xc5\xbdivosrebrove  organske spojine so zgodovinsko pomembne, vendar imajo v zahodnem svetu majhen  industrijski pomen. Soli Hg(II) so ene od redkih enostavnih kovinskih kompleksov, ki reagirajo neposredno z aromatskimi obro\xc4\x8di. Spojine so vedno dvovaletne, imajo obi\xc4\x8dajno  koordinacijsko \xc5\xa1tevilo 2 in linearno geometrijo. V nasprotju s kadmijevimi in cinkovimi organskimi spojinami ne reagirajo z vodo. Njihovi obi\xc4\x8dajni splo\xc5\xa1ni foruli sta HgR\xe2\x82\x82 in HgRX. R je lahko alkil ali aril, X pa halogenid ali acetat. Prve spojine so pogosto hlapne, druge pa pogosto trdne.  _NEWLINE_Metil \xc5\xbeivo srebro je skupno ime spojin s splo\xc5\xa1no formulo CH\xe2\x82\x83HgX. Spojine so zelo nevarne in se pojavljajo v nekaterih onesna\xc5\xbeenih vodah. Nastajajo v procesih biometilacije.\n_START_SECTION_\nUporaba\n_START_PARAGRAPH_\n\xc5\xbdivo srebro se uporablja predvsem za proizvodnjo industrijskih kemikalij ter v elektri\xc4\x8dnih in elektronskh napravah in termometrih, predvsem tistih za merjenje visokih temperatur. Vedno ve\xc4\x8dja koli\xc4\x8dina \xc5\xbeivega srebra se porablja v proizvodnji fluorescentnih sijalk, na vseh drugih podro\xc4\x8djih pa se njegova poraba zaradi velike toksi\xc4\x8dnosti po\xc4\x8dasi zmanj\xc5\xa1uje. V nekaterih aplikacijah se zamenjuje z dra\xc5\xbejo, vendar manj toksi\xc4\x8dno zlitino galinstan.\n_START_SECTION_\nMedicina\n_START_PARAGRAPH_\n\xc5\xbdivo srebro in njegove spojine se \xc5\xa1e vedno uporabljajo v medicini, \xc4\x8deprav je njegova toksi\xc4\x8dnost \xc5\xbee dolgo dobro poznana.  _NEWLINE_Elementarno \xc5\xbeivo srebro se je uporabljalo v zobozdravstvu za amalgamske zobne zalivke. Tiomersal je organska spojina, ki se uporablja kot konzervans v cepivih, vendar se njegova uporaba zmanj\xc5\xa1uje. Druga spojina je merbromin, ki se v nekaterih dr\xc5\xbeavah \xc5\xa1e uporablja kot lokalni antiseptik za manj\xc5\xa1e ureznine in odrgnine._NEWLINE_Tiomersal, ki se v cepivih uporablja \xc5\xbee od 1930. let, se v organizmu pretvori v etil \xc5\xbeivo srebro. Dolgo \xc4\x8dasa se je domnevalo, da njegova uporaba v cepivih pri otrocih povzro\xc4\x8da ali spro\xc5\xbea avtizem, vendar domneva znanstveno ni dokazana. Tiomersal se kljub temu umika iz uporabe ali se njegovo vsebnost zmanj\xc5\xa1uje na raven sledov, predvsem v cepivih za otroke, mlaj\xc5\xa1e od \xc5\xa1est let. Izjema je inaktivirano cepivo za gripo._NEWLINE_Cinabarit se je uporabljal v mnogih tradicionalnih medicinah, predvsem v kitajski. Pripravki s cinabaritom lahko postanejo zelo strupeni zaradi segrevanja, predoziranja ali dolgotrajnega u\xc5\xbeivanja. \xc5\xa0kodljive u\xc4\x8dinke imajo lahko tudi terapevtski odmerki, \xc4\x8deprav se po njih organizem praviloma vrne v prvotno stanje. \xc4\x8ceprav je tak\xc5\xa1na oblika \xc5\xbeivega srebra na videz manj toksi\xc4\x8dna od drugih, njen terapevtski u\xc4\x8dinek v tradicionalni kitajski medicini \xc5\xa1e ni potrjen, ker terapevtska osnova za njegovo uporabo ni jasna._NEWLINE_Uporaba \xc5\xbeivega srebra v sodobni medicini v vseh pogledih pada, predvsem v razvitem svetu. Uporabo termometrov in sfigmomanometrov z \xc5\xbeivim srebrom, ki so jih izumili v zgodnjem 18. oziroma poznem 19. stoletju, se v 21. stoletju opu\xc5\xa1\xc4\x8da. V nekaterih dr\xc5\xbeavah so celo prepovedani._NEWLINE_\xc5\xbdivosrebrove spojine se uporabljajo tudi v zdravilih, ki se izdajajo brez zdravni\xc5\xa1kega recepta, na primer v antiseptikih za zunanjo uporabo, odvajalih, mazilih za rane, kapljicah za o\xc4\x8di in pr\xc5\xa1ilih za nos. Varnost in u\xc4\x8dinkovitost teh pripravkov zaradi pomanjkanja ustreznih podatkov ni preverjena. \xc5\xbdivo srebro se \xc5\xa1e vedno uporablja v nekaterih diuretikih, \xc4\x8deprav so za ve\xc4\x8dino terapij na razpolago ustrezni bolj varni nadomestki.\n_START_SECTION_\nLaboratorijska raba\n_START_PARAGRAPH_\n\xc5\xbdivo srebro se \xc5\xa1e vedno uporablja v raznih termometrih, predvsem tistih za merjenje visokih temperatur. Tovrstni termometri se postopoma opu\xc5\xa1\xc4\x8dajo in so v nekaterih dr\xc5\xbeavah \xc5\xbee prepovedani._NEWLINE_Uporablja se tudi v teleskopih s teko\xc4\x8dimi zrcali. Teko\xc4\x8de zrcalo nastane z vrtenjem okrogle plo\xc5\xa1\xc4\x8de, na kateri je \xc5\xbeivo srebro. Tak\xc5\xa1ni teleskopi so do sto krat cenej\xc5\xa1i od obi\xc4\x8dajnih velikih zrcalnih teleskopov. Njihova pomanjkljivost je, da se ne smejo nagniti in so lahko usmerjeni samo naravnost navzgor._NEWLINE_\xc5\xbdivo srebro je del priljubljene sekundarne referen\xc4\x8dne kalomelove elektrode, ki je v elektrokemiji alternativa za standardno vodikovo elektrodo. Uporablja se za merjenje elektrodnega potenciala pol\xc4\x8dlenov.  _NEWLINE_Trojna to\xc4\x8dka \xc5\xbeivega srebra, \xe2\x88\x9238,8344\xc2\xa0\xc2\xb0C, je temperaturni standard mednarodne temperaturne skale (ITS-90).\n_START_SECTION_\nDrugo\n_START_PARAGRAPH_\nPlinasto \xc5\xbeivo srebro se uporablja v \xc5\xbeivosrebrovih, nekaterih neonskih in fluorescentnih sijalkah. Tak\xc5\xa1ne nizkotla\xc4\x8dne sijalke sevajo svetlobo z zelo ozkimi spektralnimi \xc4\x8drtami, zato se v  opti\xc4\x8dni spektroskopiji uporabljajo za umerjanje spektralnih polo\xc5\xbeajev. Za umerjanje se uporabljajo komercialne sijalke, zadostujejo pa tudi obi\xc4\x8dajne stropne fluorescentne sijalke. Plinasto \xc5\xbeivo srebro je v nekaterih elektronskih ceveh, na primer v ignitronih, triodah, tetrodah in pentodah, \xc5\xbeivosrebrovih oblo\xc4\x8dnih usmernikih, solarijih in medicinskih svetilkah za dezinfekcijo. Za pove\xc4\x8danje ionizacije in elektri\xc4\x8dne prevodnosti se dodaja tudi v argonske svetilke s hladno katodo. Argonske svetilke brez \xc5\xbeivega srebra imajo temna mesta in ne svetijo pravilno.\n_START_SECTION_\nKozmetika\n_START_PARAGRAPH_\nTiomersal (natrijev etil(2-merkaptobenzoato-(2-)-O,S)merkurat(1-)natrij) se uporablja v maskarah. Od leta 2008 je njegova uporaba v nekaterih dr\xc5\xbeavah prepovedana.\n_START_SECTION_\nZgodovinska raba v medicini\n_START_PARAGRAPH_\n\xc5\xbdivosrebrov (I) klorid (kalomel ali merkuro klorid, (Hg\xe2\x82\x82Cl\xe2\x82\x82)) se je v ljudski medicini uporabljal kot diuretik, povr\xc5\xa1insko dezinfekcijsko sredstvo in odvajalo. \xc5\xbdivosrebrov (II) klorid (merkuri klorid, (HgCl\xe2\x82\x82)) se je poleg drugih \xc5\xbeivosrebrovih spojin uporabljal za zdravljenje sifilisa. \xc4\x8ceprav je tako toksi\xc4\x8den, da so simptome zastrupitve pogosto zamenjavali s simptomi bolezni, so vsi verjeli v njegovo zdravilnost._NEWLINE_V 19. stoletju so zdravniki, predvsem v ZDA, predpisovali tako imenovane \xc2\xbbmodre pilule\xc2\xab, s katerimi so zdravili vrsto bolezni: gri\xc5\xbeo, zapeko, sifilis, malarijo, gonorejo, melanholijo, gliste, tuberkulozo in zobobol. \xc5\xa0e v zgodnjem 20. stoletju so otrokom vsako leto predpisovali \xc5\xbeivo srebro kot odvajalo in sredstvo proti glistam, dodajali pa so ga tudi otro\xc5\xa1kim pra\xc5\xa1kom za zobe. _NEWLINE_\xc5\xbdivosrebrov organski halogenid merbromin (dibromohidroksimerkurifluorescein) se \xc5\xa1e vedno na \xc5\xa1iroko uporablja kot antiseptik za zunanjo uporabo, v nekaterih dr\xc5\xbeavah pa je \xc5\xbee prepovedan.\n_START_SECTION_\nTopnost v vodi, toksokinetika in mehanizem delovanja\n_START_PARAGRAPH_\nStrupeni u\xc4\x8dinki \xc5\xbeivega srebra in njegovih spojin so pogojeni z njegovo topnostjo. \xc5\xbdivo srebro ima najve\xc4\x8djo topnost v vodi izmed vseh kovin, in sicer je topnost elementarnega \xc5\xbeivega srebra v vodi pri 25\xc2\xa0\xc2\xb0C 56 \xce\xbcg/L. Topnost dimetil \xc5\xbeivega srebra je majhna in zna\xc5\xa1a pri 20\xc2\xa0\xc2\xb0C 1 \xce\xbcg/L. Metil \xc5\xbeivo srebro in etil \xc5\xbeivo srebro imata relativno dobre lipofilne lastnosti, kar jima omogo\xc4\x8da prehajanje preko celi\xc4\x8dnih membran in raztapljanje v mastnih tkivih. Obe spojini je zato te\xc5\xbeko odstraniti iz organizma._NEWLINE_Peroralno vne\xc5\xa1eno elementarno \xc5\xbeivo srebro (Hg\xe2\x81\xb0) se v prebavilih prakti\xc4\x8dno ne absorbira in za odrasle osebe ni strupeno. Absorbirajo se njegove anorganske soli Hg (II), katerih absorpcija je 10\xc2\xa0% ali manj, in organke spojine, na primer metil \xc5\xbeivo srebro CH\xe2\x82\x83Hg, katerega absorpcija je 90-100\xc2\xa0%. Ker je \xc5\xbeivo srebro hlapno, se lahko v telo vnese tudi z vdihavanjem. \xc5\xbdivo srebro se iz telesa izlo\xc4\x8da ve\xc4\x8dinoma preko ledvic, ki so najbolj izpostavljene, debelega \xc4\x8drevesa in jeter, zato so ti organi \xc5\xa1e posebej izpostavljeni strupenim u\xc4\x8dinkom._NEWLINE_Na molekularnem nivoju \xc5\xbeivo srebro reagira s sulfhidrilnimi skupinami na beljakovinah, kar povzro\xc4\x8di inhibicijo encimov ter patolo\xc5\xa1ke spremembe celi\xc4\x8dne membrane. Elementarno \xc5\xbeivo srebro in metil \xc5\xbeivo srebro \xc5\xa1e posebej u\xc4\x8dinkujeta na osrednje \xc5\xbeiv\xc4\x8devje, medtem ko so anorganske soli korozivne za ko\xc5\xbeo, o\xc4\x8di in sluznico v prebavilih ter so nefrotoksi\xc4\x8dni.\n_START_SECTION_\nMejne vrednosti\n_START_PARAGRAPH_\nZastrupitve z metil \xc5\xbeivim srebrom spadajo med najbolj raziskane zastrupitve. Zgornja meja dnevne izpostavljenosti celokupnemu \xc5\xbeivemu srebru, ki jo je predpisala Svetovna zdravstvena organizacija (WHO), je 2,0 \xce\xbcg/kg telesne mase, mejna koncentracija \xc5\xbeivosrebrovih par pa zna\xc5\xa1a 0,2 \xce\xbcg/m\xc2\xb3. Ameri\xc5\xa1ka Agencija za za\xc5\xa1\xc4\x8dito okolja (EPA) je zaradi morebitnih u\xc4\x8dinkov na \xc5\xa1e nerojene otroke in majhne otroke mejo za metil \xc5\xbeivo srebro pomaknila \xc5\xa1e ni\xc5\xbee, na 0,1 \xce\xbcg/kg telesne mase na dan.\n_START_SECTION_\nPoklicna izpostavljenost ter klini\xc4\x8dni simptomi in znaki\n_START_PARAGRAPH_\nIndustrijska in komercialna raba \xc5\xbeivega srebra je zaradi njegove toksi\xc4\x8dnosti v ve\xc4\x8dini dr\xc5\xbeav urejena z ustreznimi zakoni in predpisi. \xc5\xbdivo srebro se povsod obravnava kot poklicna nevarnost, zato so povsod predpisane dopustne in mejne vrednosti in na\xc4\x8dini odlaganja odpadkov._NEWLINE_\xc5\xa0tudije posameznih primerov obolenj so pokazale, da se bolezenski znaki, na primer drhtavica, poslab\xc5\xa1ane mentalne sposobnosti in motnje v spanju, ka\xc5\xbeejo celo pri delavcih, ki so bili kroni\xc4\x8dno izpostavljeni nizkim koncentracijam \xc5\xbeivega srebra 0,7\xe2\x80\x9342 \xce\xbcg/m\xc2\xb3. Ena od \xc5\xa1tudij je pokazala, da akutna izpostavljenost (4-8 ur) izra\xc4\x8dunanim koncentracijam \xc5\xbeivega srebra od 1,1 do 44 mg/m\xc2\xb3 povzro\xc4\x8da bole\xc4\x8dine v prsih, dispnejo, ka\xc5\xa1elj, izka\xc5\xa1ljevanje krvi, oslabitev plju\xc4\x8dne funkcije, hudi kemi\xc4\x8dni pnevmonitis in nekardiogeni plju\xc4\x8dni edem, poleg tega pa \xc5\xa1e akutni gingivostomatitis (vnetje dlesni in ustne sluznice). Akutna izostavljenost hlapom \xc5\xbeivega srebra dokazano vpliva na osrednje \xc5\xbeiv\xc4\x8devje in povzro\xc4\x8da psihoti\xc4\x8dne reakcije, za katere so zna\xc4\x8dilni delirij, halucinacije, in samomorilne te\xc5\xbenje. Poklicna izpostavljenost povzro\xc4\x8da  \xc5\xa1iroko paleto funkcionalnih motenj, med njimi eretizem (poudarjena psihomotori\xc4\x8dna aktivnost), razdra\xc5\xbeljivost, vzkipljivost, pretirano pla\xc5\xa1nost in nespe\xc4\x8dnost. Pri nadaljnji izpostavljenosti se razvije drobno drhtenje, ki lahko preide v mo\xc4\x8dne mi\xc5\xa1i\xc4\x8dne kr\xc4\x8de. Drhtenje se na za\xc4\x8detku pojavlja samo na rokah in se kasneje raz\xc5\xa1iri na veke, ustnice in jezik. Dolgotrajna izpostavljenost nizkim koncentracijam \xc5\xbeivega srebra povzro\xc4\x8da manj opazne simptome eretizma, utrujenost, razdra\xc5\xbeljivost, izgubo spomina, \xc5\xbeive sanje in depresijo._NEWLINE_Pri otrocih se je predvsem v preteklosti pojavljala akrodinija (t. i. \xc2\xbbrozasta bolezen\xc2\xab\xc2\xa0ali pink disease), redka idiosinkrati\xc4\x8dna reakcija kot posledica dolgotrajne izpostavljenosti zaradi lokalnih zdravil in cepiv, ki so vsebovala \xc5\xbeivo srebro, ki se je kazala z bole\xc4\x8dinami v udih, k temu se je pogosto pridru\xc5\xbeila \xc5\xa1e zna\xc4\x8dilna ro\xc5\xbenata obarvanost ko\xc5\xbee in njeno lu\xc5\xa1\xc4\x8denje (deskvamacija), lahko \xc5\xa1e hipertenzija (zvi\xc5\xa1an krvni tlak), neje\xc5\xa1\xc4\x8dnost (anoreksija) in nespe\xc4\x8dnost. Pri nekaterih ob\xc4\x8dutljivej\xc5\xa1ih otrocih naj bi \xc5\xbeivo srebro vplivalo tudi na razvoj simptomov avtizma.\n_START_SECTION_\nZdravljenje\n_START_PARAGRAPH_\nRaziskovanje zdravljenja zastrupitev z \xc5\xbeivim srebrom je omejeno. Trenutno so na voljo zdravila za zdravljenje akutnih zastrupitev, ki vsebujejo kelatorje N-acetil-D,L-penicilamin (NAP), dimerkaprol (BAL), 2,3-dimerkapto-1-propansulfonsko kislino (DMPS) in dimerkaptosukcinsko kislino (DMSA). V manj\xc5\xa1i \xc5\xa1tudiji, ki je zajela enajst gradbenih delavcev, izpostavljenih \xc5\xbeivemu srebru, so obolele zdravili z DMSA in  NAP. Kelacijska terapija z obema zdraviloma je izlo\xc4\x8dila majhen del ocenjene celotne koli\xc4\x8dine absorbiranega \xc5\xbeivega srebra. DMSA je bila pri izlo\xc4\x8danju bolj u\xc4\x8dinkovita kot NAP.\n_START_SECTION_\nRibe\n_START_PARAGRAPH_\nRibe in mehku\xc5\xbeci slabo izlo\xc4\x8dajo te\xc5\xbeke kovine, zato se v njihovih organizmih kopi\xc4\x8di \xc5\xbeivo srebro, pogosto v obliki zelo strupenega metil \xc5\xbeivega srebra. Ker sta \xc5\xbeivo srebro in metil \xc5\xbeivo srebro topna v ma\xc5\xa1\xc4\x8dobah, se akumulirata predvsem v notranjih organih, vendar se pojavljata tudi v mi\xc5\xa1i\xc4\x8dnem tkivu. Ribje vrste, ki so visoko v prehrambeni verigi, na primer morski psi, me\xc4\x8darice, sku\xc5\xa1e, tune in malakantide, lahko vsebujejo tudi desetkrat ve\xc4\x8d \xc5\xbeivega srebra kot ribe, s katerimi se hranijo. Proces se imenuje biomagnifikacija. Posledica tega procesa je bila zastrupitev z \xc5\xbeivim srebrom v zalivu Minamata na Japonskem.\n_START_SECTION_\nZakonodaja\n_START_PARAGRAPH_\nV Evropski skupnosti je od 13. februarja 2003 v veljavi Direktiva 2002/95/EC o omejevanju uporabe dolo\xc4\x8denih nevarnih snovi v novih elektri\xc4\x8dnih in elektronskih aparatih, ki omejuje vsebnost \xc5\xbeivega srebra tudi v drugih proizvodih na 1000 ppm. Omejena je tudi vsebnost \xc5\xbeivega srebra v embala\xc5\xbenih enotah (vsota koncentracij \xc5\xbeivega srebra, svinca, \xc5\xa1est valentnega kroma in kadmija je omejena na 100 ppm) in baterijah (na 5 ppm). Julija 2007 je Evropska skupnost omejila vsebnost \xc5\xbeivega srebra tudi v neelektri\xc4\x8dnih merilnih instrumentih, kot so termometri in barometri. Omejitve veljajo samo za nove naprave in ne veljajo za podro\xc4\x8dje zdravstva._NEWLINE_Norve\xc5\xa1ka je uvedla popolno prepoved uporabe \xc5\xbeivega srebra v proizvodnji ter izvozu in uvozu \xc5\xbeivosrebrovih proizvodov, ki je za\xc4\x8dela veljati 1. januarja 2008. Leta 2002 so namre\xc4\x8d ugotovili, da je ve\xc4\x8d jezer na Norve\xc5\xa1kem v zelo slabem stanju zaradi onesna\xc5\xbeenja z \xc5\xbeivim srebrom.'